
Okresný súd Spišská Nová Ves 18P/103/2026 7626202292 29. 06. 2026 JUDr. Jana Macalová ECLI:SK:OSSN:2026:7626202292.2
ROZSUDOK V MENE SLOVENSKEJ REPUBLIKY Okresný súd Spišská Nová Ves sudkyňou JUDr. Janou Macalovou v právnej veci maloletých detí: A. B., nar. XX.XX.XXXX, C. B., nar. XX.XX.XXXX a D. B., nar. XX.XX.XXXX, všetky bytom u rodičov, zastúpené kolíznym opatrovníkom Úradom práce, sociálnych vecí a rodiny Spišská Nová Ves, deti rodičov: matka E. B., nar. XX.XX.XXXX, trvale bytom F. XXX a otec E. B., nar. XX.XX.XXXX, trvale bytom F. XXX, v konaní o zrušenie výchovného opatrenia takto rozhodol: Zrušuje výchovné opatrenie – dohľad určený nad výchovou maloletých detí A. B., nar. XX.X.XXXX, D. B., nar. XX.X.XXXX a C. B., nar. XX.X.XXXX nariadený rozsudkom Okresného súdu Spišská Nová Ves sp. zn. 18P/86/2025-42 zo dňa 7.7.2025. odôvodnenie: 1. Úrad práce sociálnych vecí a rodiny Spišská Nová Ves (ďalej aj ako „úrad“) dňa 13.05.2026 tunajšiemu súdu doručil správu o plnení účelu výchovného opatrenia o určení dohľadu nad výchovou maloletých detí, uloženého rozsudkom sp. zn. 18P/86/2025 zo dňa 07.07.2025, právoplatným 16.07.2025. Z podania vyplýva, že pri opakovaných sociálnych zisťovaniach v rodinnom prostredí bolo zistené, že rodičia spolu s maloletými deťmi odišli žiť do zahraničia, údajne plánovali odísť do Anglicka. Podľa informácii susedy mala rodina odcestovať dňa 07.10.2025. Túto skutočnosť potvrdilo v písomnej správe aj Centrum pre deti a rodiny Spišská Nová Ves, ktoré bolo do spolupráce s rodinou prizvané na základe odporúčania úradu. V danej veci úrad oslovil Základnú školu v Bystranoch ktorá uviedla, že deti do školy nechodia z dôvodu odchodu rodiny do zahraničia. Rodičia v zákonnej lehote nedoručili škole potvrdenie o návšteve školy v zahraničí ani nepodali o maloletých deťoch žiadnu správu. Z dôvodu pobytu rodiny v zahraničí po dobu dlhšiu ako šesť mesiacov nie je možné v rodine vykonávať opatrenia sociálnoprávnej ochrany detí a sociálnej kurately ani sledovať účinky plnenia výchovného opatrenia. S poukazom na uvedené skutočnosti úrad podal podnet na začatie konania o zrušenie uloženého dohľadu. 2. Uznesením sp. zn. 18P/103/2026-9 zo dňa 22.05.2026 súd začal bez návrhu konanie o zrušení výchovného opatrenia u maloletých detí: A. B., nar. XX.XX.XXXX, C. B., nar. XX.XX.XXXX a D. B., nar. XX.XX.XXXX. 3. Súd pri svojom postupe uznesením č.k. 18P/103/2026 - 11 zo dňa 20.05.2026 ustanovil maloletým deťom kolízneho opatrovníka, Úrad práce, sociálnych vecí a rodiny Spišská Nová Ves na ich zastupovanie v tomto konaní. 4. Na prejednanie veci súd nariadil na deň 29.06.2026 pojednávanie, na ktoré sa nedostavili rodičia maloletých detí. V konaní mal súd preukázané, že sa dlhodobo zdržiavajú v zahraničí. Preto v súlade s ustanovením § 116 ods. 2 C.s.p. im doručil oznámenie o začatí konania zverejnením na úradnej tabuli a na webovej stránke súdu dňa 25.5.2026. Doručenie predvolaní mal súd vykázané fikciou.
Postupom podľa ustanovenia § 180 C.s.p. súd pojednával v ich neprítomnosti. Na pojednávaní vykonal dokazovanie vypočutím kolízneho opatrovníka, oboznámením s listinnými dôkazmi a zistil tento skutočný stav: 5. Kolízny opatrovník na pojednávaní odporučil zrušiť uložené výchovné opatrenie. Poukázal na to, že ho nie je možné realizovať, nakoľko rodičia sa spolu s maloletými deťmi nachádzajú od 07.10.2025 vo Veľkej Británii. Sociálne šetrenie sa v rodine od uvedenej doby napriek opakovaným pokusom nepodarilo zrealizovať. Vycestovanie rodiny do zahraničia úradu potvrdili susedia, Základná škola v Bystranoch a taktiež Centrum pre deti a rodiny Spišská Nová Ves, ktoré bolo prizvané do spolupráce pri vykonávaní uloženého dohľadu nad výchovou maloletých detí. 6. Podľa správy Úradu práce, sociálnych vecí a rodiny Spišská Nová Ves zo dňa 08.06.2026 matka detí nie je vedená v evidencii uchádzačov o zamestnanie, z evidencia bola naposledy vyradená dňa 18.11.2024 z dôvodu nedostavenia sa na úrad, nebola poberateľkou žiadnych štátnych sociálnych dávok, príspevku na starostlivosť o dieťa ani príspevkov na podporu náhradnej starostlivosti o dieťa. Otec detí bol naposledy vyradený z evidencie dňa 20.12.2024 z dôvodu nepredloženia dokladov bez vážnych dôvodov, bol poberateľom štátnych sociálnych dávok prídavku na dieťa od 01.06.2020 do 31.10.2025, od 01.05.2025 do 31.10.2025 poberal prídavok na dieťa v sume 180 Eur mesačne. 7. Podľa rozsudku Okresného súdu Spišská Nová Ves sp. zn. 18P/86/2025 – 42 zo dňa 07.07.2025, právoplatného dňa 16.07.2025 súd určil nad výchovou mal. A. B., nar. XX.X.XXXX, D. B., nar. XX.X.XXXX a C. B., nar. XX.X.XXXX dohľad, ktorý bude vykonávať v súčinnosti s Úradom práce, sociálnych vecí a rodiny Spišská Nová Ves a Základnou školou v Bystranoch. 8. Podľa § 111 písm. l) zákona č. 161/2015 Z.z. Civilný mimosporový poriadok (ďalej len „CMP“), v konaní vo veciach starostlivosti súdu o maloletých súd rozhoduje o ústavnej starostlivosti a iných výchovných opatreniach. 9. Podľa § 37 ods. 1 Zákona č. 36/2005 Z.z. o rodine (ďalej len „Zákona o rodine“) nevhodné správanie sa detí, ako aj porušovanie povinností rodičov, vyplývajúcich z ich rodičovských práv a povinností, alebo zneužívanie ich práv môže každý oznámiť orgánu sociálnoprávnej ochrany detí, obci alebo súdu. Rovnako môže každý oznámiť tomuto orgánu, obci alebo súdu skutočnosť, že rodičia nemôžu plniť povinnosti vyplývajúce z rodičovských práv a povinností. 10. Podľa § 37 ods. 3 písm. b) Zákona o rodine, ak je to potrebné v záujme maloletého dieťaťa a ak výchovné opatrenia uvedené v odseku 2 neviedli k náprave, súd dočasne odníme maloleté dieťa z osobnej starostlivosti rodičov aj proti ich vôli, osôb, ktorým bolo maloleté dieťa zverené do náhradnej starostlivosti podľa § 45 alebo § 48, budúcich osvojiteľov, ktorým bolo maloleté dieťa zverené do starostlivosti podľa § 103, osvojiteľov alebo poručníka, ktorý sa o maloleté dieťa osobne stará, a nariadi maloletému dieťaťu na účely zabezpečenia odbornej pomoci maloletému dieťaťu alebo zabezpečenia úpravy rodinných a sociálnych pomerov maloletého dieťaťa pobyt v zariadení najdlhšie na šesť mesiacov. 11. Podľa § 37 ods. 5 Zákona o rodine, ak je to potrebné v záujme maloletého dieťaťa, súd môže výchovné opatrenie podľa odseku 3 uložiť aj vtedy, ak jeho uloženiu nepredchádzalo výchovné opatrenie podľa odseku 2. 12. Podľa § 37 ods. 7 Zákona o rodine, súd sleduje vykonávanie výchovných opatrení najmä v súčinnosti s orgánom sociálnoprávnej ochrany detí, obcou, neštátnym subjektom a s príslušným zariadením. 13. Podľa § 37 ods. 8 Zákona o rodine, súd hodnotí účinnosť výchovného opatrenia priebežne tak, aby pred uplynutím obdobia, ktoré uviedol v rozhodnutí o jeho uložení, zhodnotil splnenie účelu výchovného opatrenia. Súd zruší výchovné opatrenie, ak splnilo svoj účel. Ak je to v záujme maloletého dieťaťa, môže súd rozhodnúť o opakovanom uložení výchovného opatrenia alebo o uložení iného vhodného výchovného opatrenia. Ak súd na základe zhodnotenia účinnosti výchovného opatrenia rozhoduje o opakovanom uložení výchovného opatrenia podľa odseku 3 alebo o uložení iného vhodného výchovného opatrenia podľa odseku 3 alebo o nariadení ústavnej starostlivosti podľa § 54, môže dočasne upraviť pomery maloletého dieťaťa do právoplatnosti rozhodnutia.
14. Na základe vykonaného dokazovania súd dospel k záveru, že nariadené výchovné opatrenie neplní svoj účel. Opakovaným šetrením v rodine maloletých detí Úradom práce, sociálnych vecí a rodiny Spišská Nová Ves i v súčinnosti s Centrom pre deti a rodiny Spišská Nová Ves bolo zistené, že rodina sa od októbra 2025 nezdržiava na území Slovenskej republiky nakoľko rodičia sa s maloletými deťmi mali vysťahovať do Veľkej Británie. Uvedené skutočnosti potvrdila i Základná škola v Bystranoch, ktorú maloleté deti z dôvodu odsťahovania do zahraničia nenavštevujú. Taktiež zo správy Úradu práce, sociálnych vecí a rodiny Spišská Nová Ves je zrejmé, že štátne sociálne dávky na maloleté deti rodičia od odchodu do zahraničia nepoberajú. S poukazom na uvedené súd mal v konaní preukázané, že realizácia zásahu zo strany príslušných orgánov a uložený dohľad nie je možné vykonávať z objektívnych dôvodov, preto rozhodol o jeho zrušení. Poučenie: Proti tomuto rozsudku možno podať odvolanie do 15 dní odo dňa jeho doručenia na súde proti ktorého rozhodnutiu smeruje v štyroch písomných vyhotoveniach (§ 362 ods. 1 CSP). V odvolaní sa má popri všeobecných náležitostiach podania (§ 127 ods. 1 CSP) uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne a čoho sa odvolateľ domáha (§ 363 CSP). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania (§ 364 CSP).Odvolanie možno odôvodniť len tým, že: a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci (§365 ods. 1 CSP). Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania (§ 365 ods. 3 CSP). Podľa § 62 odsek 1, odsek 2 CMP, odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. Podľa § 63 CMP, v odvolacom konaní možno uvádzať nové skutkové tvrdenia a predkladať nové dôkazné návrhy.

